b'\n_START_ARTICLE_\nIvan Ranger\n_START_SECTION_\n\xc5\xbdivotopis\n_START_PARAGRAPH_\nO najboljem slikaru hrvatskih pavlina malo se zna, zna se da je zare\xc4\x91en kao laik vrlo kasno tek 1734. Vjerojatno godina 1734. nije godina po\xc4\x8detka njegove suradnje s pavlinima, a jo\xc5\xa1 se manje zna o datumu njegova dolaska u Hrvatsku u kojoj je izgleda pro\xc5\xbeivio polovicu svojeg \xc5\xbeivota. Po\xc4\x8deo je slikati vrlo mlad u slikarskim radionicama sjeverne Italije i ju\xc5\xbene Austrije._NEWLINE_Po\xc4\x8deci njegova djelovanja u Hrvatskoj jo\xc5\xa1 su uvijek nejasni, postoje indicije da je ve\xc4\x87 oko god. 1726. sura\xc4\x91ivao sa starijim pavlinskim slikarom - laikom Franjom Bobi\xc4\x87em (\xe2\x80\xa01728.) u oslikavanju crkve Marije Koru\xc5\xa1ke kraj Kri\xc5\xbeevaca._NEWLINE_Godine 1731. oslikao je kapelu sv. Ivana Krstitelja na Gorici Lepoglavskoj. To je za sada po stilskim svojstvima najstarije sigurno Rangerovo sa\xc4\x8duvano i datirano djelo u Hrvatskoj._NEWLINE_Po\xc4\x8detkom \xc4\x8detrdesetih godina XVIII st. oslikao zavjetnu crkvu Sv. Marije Snje\xc5\xbene u Belcu, i to je njegov najbolje o\xc4\x8duvani i najljep\xc5\xa1i rad. Oslikao je tako\xc4\x91er biv\xc5\xa1u franjeva\xc4\x8dku ljekarnu u Vara\xc5\xbedinu i pjevali\xc5\xa1te u Lepoglavskoj pavlinskoj crkvi sv. Marije. U Lepoglavi je oslikao i ljetnu blagovaonicu, ali su te freske uni\xc5\xa1tene (preli\xc4\x8dene). U Remetama je oslikao crkvu Majke Bo\xc5\xbeje Remetske, ali su su oslikani svodovi u potresima uru\xc5\xa1eni, a kapela Majke Bo\xc5\xbeje Remetske uz crkvu poru\xc5\xa1ena._NEWLINE_Me\xc4\x91u njegove najbolje radove spadaju i freske u crkvi sv. Jeronima u \xc5\xa0trigovi, na krajnjem sjeverozapadnom dijelu Me\xc4\x91imurja.'